## Zakon o izmjenama i dopunama Zakona o izborima zastupnika u Sabor Republike Hrvatske

### NN 108/1996 (23.12.1996.), Zakon o izmjenama i dopunama Zakona o izborima zastupnika u Sabor Republike Hrvatske

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O IZBORIMA ZASTUPNIKA U SABOR REPUBLIKE HRVATSKE

Proglašavam Zakon o izmjenama i dopunama Zakona o izborima zastupnika
u Sabor Republike Hrvatske, koji je donio Zastupnički dom Sabora Republike
Hrvatske na sjednici 13. prosinca 1996.

Broj: 01-96-2185/1 Zagreb, 18. prosinca 1996.

Predsjednik Republike Hrvatske

dr. Franjo Tuđman, v. r.

---

## ZAKON

### O IZMJENAMA I DOPUNAMA ZAKONA O IZBORIMA ZASTUPNIKA U SABOR REPUBLIKE HRVATSKE

Članak 1.

U Zakonu o izborima zastupnika u Sabor Republike Hrvatske ("Narodne
novine", br. 22/92., 1/93., 30/93. - pročišćeni tekst, 11/94. i 68/95.),
u članku 6. stavku 2. riječi: "javni pravobranitelj, zamjenik javnog pravobranitelja"
zamjenjuju se riječima: "državni pravobranitelj, zamjenik državnog pravobranitelja",
a riječi: "ravnatelj državnog zavoda ili direkcije", zamjenjuju se riječima:
"ravnatelj državne upravne organizacije".

U stavku 5. iza riječi: "Zastupnički dom" dodaju se riječi:
"odnosno Županijski dom", riječ: "pismeni" zamjenjuje se riječju: "pisani",
a riječi: "u toku" zamjenjuju se riječima: "u tijeku". Iza prve rečenice
dodaje se nova rečenica koja glasi: "U tom slučaju, mirovanje zastupničkog
mandata prestaje osmoga dana od dana podnošenja pisanog zahtjeva".

Članak 2.

Iza članka 6. dodaju se članci 6a. i 6b. koji glase:

"Članak 6a.

Zastupnik može jedanput tijekom trajanja zastupničkog mandata,
podnošenjem pisanog zahtjeva predsjedniku doma, staviti zastupnički mandat
u mirovanje.

Dok zastupniku miruje mandat, zastupničku dužnost umjesto njega
obnaša zamjenik zastupnika utvrđen prema uvjetima i postupku propisanim
u članku 6. ovoga Zakona.

Mirovanje zastupničkog mandata ne može trajati manje od šest
mjeseci. Mirovanje prestaje osmoga dana od dana kad je zastupnik koji je
stavio mandat u mirovanje podnio predsjedniku doma pisanu izjavu o ponovnom
obnašanju zastupničke dužnosti.

Članak 6b.

Odredba članka 6a. ovoga Zakona o stavljanju zastupničkog mandata
u mirovanje na temelju pisanog zahtjeva zastupnika ne odnosi se na zastupnike
koje u Županijski dom Sabora Republike Hrvatske imenuje, na temelju svojih
ustavnih ovlasti, Predsjednik Republike iz reda za Republiku osobito zaslužnih
građana."

Članak 3.

Članak 24. mijenja se i glasi:

"U Zastupnički dom bira se na temelju državnih lista 80 zastupnika
tako da područje Republike Hrvatske čini jednu izbornu jedinicu.

Broj zastupnika koji će biti izabran sa svake državne liste
utvrđuje se na sljedeći način:

Ukupan broj glasova koji je dobila svaka državna lista (biračka
masa liste) dijeli se s brojevima od 1 do zaključno 80. Od svih dobivenih
rezultata 80-ti rezultat po redu jest zajednički djelitelj kojim se dijeli
ukupan broj glasova svake državne liste (biračka masa liste). Svaka državna
lista dobit će onoliko zastupničkih mjesta koliko puta ukupni broj njezinih
dobivenih glasova (biračka masa) sadrži zajednički djelitelj. Ako su glasovi
tako podijeljeni da se ne može utvrditi koja bi između dviju ili više državnih
lista dobila koje zastupničko mjesto, ono će pripasti onoj državnoj listi
koja je dobila više glasova.

Državna lista jedne političke stranke ili nezavisna državna
lista koja na izborima dobije manje od 5% važećih glasova, državna lista
dviju političkih stranaka ili koalicijska dvostranačka lista koja na izborima
dobije manje od 8% važećih glasova, državna lista triju ili više političkih
stranaka, odnosno koalicijska lista tri ili više stranaka koja na izborima
dobije manje od 11% važećih glasova ne sudjeluje u diobi zastupničkih mjesta."

Članak 4.

Članak 24a. mijenja se i glasi:

"U Zastupnički dom, na temelju posebnih lista, 12 zastupnika
biraju birači koji nemaju prebivalište na području Republike Hrvatske.

Broj zastupnika koji će biti izabran sa svake posebne liste
utvrđuje se na sljedeći način:

Ukupan broj glasova koji je dobila svaka posebna lista (biračka
masa liste) dijeli se s brojevima od 1 do zaključno 12. Od svih dobivenih
rezultata 12-ti rezultat po redu jest zajednički djelitelj kojim se dijeli
ukupan broj glasova svake posebne liste (biračka masa liste). Svaka posebna
lista dobit će onoliko zastupničkih mjesta koliko puta ukupni broj njezinih
dobivenih glasova (biračka masa) sadrži zajednički djelitelj. Ako su glasovi
tako podijeljeni da se ne može utvrditi koja bi između dvije ili više posebnih
lista dobila koje zastupničko mjesto, ono će pripasti onoj posebnoj listi
koja je dobila više glasova.

Posebna lista jedne političke stranke ili posebna nezavisna
lista koja na izborima dobije manje od 5% važećih glasova, posebna lista
dviju političkih stranaka ili koalicijska dvostranačka lista koja na izborima
dobije manje od 8% važećih glasova, posebna lista triju ili više političkih
stranaka, odnosno koalicijska lista tri ili više stranaka koja na izborima
dobije manje od 11% važećih glasova ne sudjeluje u diobi zastupničkih mjesta."

Članak 5.

Članak 27. mijenja se i glasi:

"U Županijskim dom Sabora Republike Hrvatske bira se na temelju
županijskih lista po tri zastupnika u svakoj županiji tako da područje
svake županije čini jednu izbornu jedinicu.

Broj zastupnika koji će biti izabran sa svake županijske liste
utvrđuje se na sljedeći način:

Ukupan broj važećih glasova koje je dobila svaka županijska
lista (biračka masa liste) dijeli se s brojevima od 1 do zaključno 3. Od
svih dobivenih rezultata treći rezultat po redu jest zajednički djelitelj
kojim se dijeli ukupan broj glasova svake županijske liste (biračka masa
liste). Svaka županijska lista dobit će onoliko zastupničkih mjesta koliko
puta ukupni broj njezinih dobivenih glasova (biračka masa) sadrži zajednički
djelitelj. Ako su važeći glasovi tako podijeljeni da se ne može utvrditi
koja bi između dvije ili više županijskih lista dobila koje zastupničko
mjesto, ono će pripasti županijskoj listi koja je dobila više glasova.

Županijska lista koja na izborima dobije manje od 5% važećih
glasova, županijska lista dviju političkih stranaka ili koalicijska dvostranačka
lista koja na izborima dobije manje od 8% važećih glasova, županijska lista
tri ili više političkih stranaka, odnosno koalicijska lista triju ili više
stranaka koja na izborima dobije manje od 11% važećih glasova ne sudjeluje
u diobi zastupničkih mjesta."

Članak 6.

U članku 35. stavku 1. riječi: "ministar pravosuđa i uprave"
zamjenjuju se riječima: "ministar uprave".

U stavku 3. riječi. "ministar za pravosuđe i upravu" zamjenjuju
se riječima: "ministar pravosuđa".

Članak 7.

U cijelom tekstu Zakona riječi: "Izborna komisija" i "izborna
komisija", u određenom padežu zamjenjuju se riječima "Izborno povjerenstvo"
i "izborno povjerenstvo", u odgovarajućem padežu.

Članak 8.

Ovlašćuje se Odbor za zakonodavstvo Zastupničkog doma Sabora
Republike Hrvatske da utvrdi i izda pročišćeni tekst Zakona o izborima
zastupnika u Sabor Republike Hrvatske.

Članak 9.

Ovaj Zakon stupa na snagu osmoga dana od dana objave u "Narodnim
novinama".

Klasa: 013-01/95-01/03 Zagreb, 13. prosinca 1996.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora akademik Vlatko Pavletić,
v. r.

Zakon, NN 108/1996-2092